Jučer se društvenim mrežama i glazbenim kuloarima pronijela vijest kako radiopostaje koje su članice Hrvatske udruge radijskih nakladnika (HURIN), među kojima su Otvoreni radio, Narodni radio, Radio 101 i većina lokalnih stanica, više neće promovirati domaće festivale i izvođače zato što je HDS ZAMP uveo jedinstvenu stopu od osam posto godišnjeg prihoda svakoj od radiostanica umjesto dosadašnjeg paušala.

Ako se ta odredba u tekućim pregovorima ne izmijeni, radiopostaje članice HURIN-a čak bi prestale i emitirati domaću glazbu, svaku pjesmu objavljenu nakon 11. travnja. Informacija je izazvala velik interes, no prema riječima Željka Švende, predsjednika HURIN-a, ona je samo djelomično točna.

Za Zlatnu kunu

– Apsolutno ne stoji da smo našim članicama išta naložili, pogotovo ne da prestanu puštati domaću glazbu. Mi to i ne možemo, ali možemo dati preporuku da se nešto učini ili ne. A ta je preporuka da se, dok se ne postigne za nas povoljan dogovor s HDS ZAMP-om, ne promoviraju domaći glazbenici, bilo putem intervjua u eteru, bilo telefonski jer se time promovira diskografska kuća koja je s druge strane stola pregovaračkog stola (vlasnik CD-a je diskograf, a ne izvođač). Domaća glazba je sadržaj koji naši slušatelji traže, normalno da takvu preporuku nismo dali, kaže Željko Švenda pojašnjavajući što je toliko sporno da su se odlučili dati takvu preporuku.

– Za nas je neprihvatljivo tražiti osam posto od ukupnog neto prihoda godišnje. Tvrtka koja ima dobit u visini od osam posto u odnosu na neto prihode kanditat je za Zlatnu kunu! Nismo izlazili sa službenim priopćenjem jer pregovori s HDS ZAMP-om još traju, a vjerujemo kako će doći do dogovora i uzajamnog partnerskog odnosa na dobrobit svih – kaže predsjednik HURIN-a.

Kao reakcija na informacije koje su se pojavile stigao nam je odgovor u obliku priopćenja triju zainteresiranih udruga, HDS ZAMP-a, HUZIP-a i ZAPRAF-a.

– Hrvatske udruge glazbenih autora, izvođača i diskografa (HDS ZAMP, HUZIP, ZAPRAF) s HURIN-om su 2009. potpisale ugovor kojim reguliraju odobrenje za sva glazbena prava, odnosno prava autora, umjetnika izvođača i proizvođača fonograma. Za sva tri prava naknada je ugovorena sukladno Zakonu o autorskom pravu i u konačnici bi trebala iznositi 8% od prihoda radijskih postaja. Također, ugovoreno je da se navedeni iznos od 8% postupno dosegne tijekom razdoblja od 10 godina, počevši od 2,6% u 2010. s godišnjim uvećanjem od 0,5%. Tijekom krize glazbene udruge izašle su ususret radijskim postajama omogućivši im zastoj ugovorenog godišnjeg porasta.

Oporavak tržišta

Štoviše, iznos zbirne naknade za emitiranje dosegnuo je jedva 4,5% od prihoda, navodi se u priopćenju te se nastavlja kako, s obzirom na to da ukupni prihod radijske industrije raste, a evidentan je i oporavak tržišta, predstavnici hrvatskih glazbenih udruga započeli su pregovore s predstavnicima HURIN-a o daljnjoj primjeni ugovora za korištenje glazbe kako bi se ta naknada povećala za 0,5% i za ovu godinu iznosila 5% ukupnih prihoda, a ne 8% kako se navodi.

“Ne postoji novi cjenik, cijena zbirne licencije za korištenje glazbe, čak i kad dosegne ugovorenih 8%, i dalje će biti među najnižima u Europi i regiji”, stoji u priopćenju koje potpisuju čelni ljudi triju udruga Nenad Marčec (HDS ZAMP), Maja Vidmar (ZAPRAF) i Zvonimir Stanislav (HUZIP).